Mađarska smatra da se arbitražna odluka o granici između Hrvatske i Slovenije mora provesti, objavilo je u ponedjeljak slovensko ministarstvo vanjskih poslova nakon susreta slovenskog i mađarskog šefa diplomacije Karla Erjavca i Petera Szijjarta u Budimpešti.



Erjavec se sa Szijjartom sreo na sastanku Višegradske skupine u proširenom formatu, s Hrvatskom, Slovenijom i Austrijom.



Tom ga je prilikom upoznao i rezultatom granične arbitraže između Slovenije i Hrvatske koju Zagreb ne priznaje.



"Ministar Erjavec je mađarskog kolegu izvijestio da je arbitražni sud dao konačnu presudu o granici te naglasio kako očekuje da će je poštovati i hrvatska strana jer je riječ o konačnom i obvezujućem pravorijeku za obje strane", stoji u priopćenju slovenskog ministarstva.



"Ministar Szijjarto je istakno značaj poštovanja međunarodnog prava i odluka međunarodnih arbitraža, o čemu i Mađarska ima svoja iskustva s Hrvatskom", dodaje se.



Slovenija i Mađarska su dvije susjedne države koje zaključene dogovore poštuju i primjenjuju, rekao je Erjavec, prenosi slovenska tiskovna agencija STA.



Na sastanku o infrastrukturnom povezivanju i potpori europskoj perspektivi država jugoistočne Europe koje još nisu članice EU-a bila je i hrvatska ministrica vanjskih i europskih poslova Marija Pejčinović Burić.